RAPPORT FRA KOMMISSIONEN TIL EUROPA-PARLAMENTET OG RÅDET

om udøvelse af de delegerede beføjelser, der tillægges Kommissionen i henhold til Europa-Parlamentets og Rådets forordning (EU) nr. 1236/2010 af 15. december 2010 om en kontrol- og håndhævelsesordning for det område, der er omfattet af konventionen om det fremtidige multilaterale samarbejde vedrørende fiskeriet i det nordøstlige Atlanterhav

1. Indledning

Konventionen om det fremtidige multilaterale samarbejde vedrørende fiskeriet[1] i det nordøstlige Atlanterhav, som Den Europæiske Union er kontraherende part i, har til formål at sikre bevarelse og optimal udnyttelse af fiskeressourcerne i det nordøstatlantiske område med de deraf følgende bæredygtige miljømæssige og sociale fordele.

Med henblik på at sikre konventionens anvendelse har Kommissionen for Fiskeriet i det Nordøstlige Atlanterhav (NEAFC) vedtaget en henstilling på det årlige møde den 15. november 2006 om fastsættelse af en kontrol‑ og håndhævelsesordning (ordningen) for alle fiskerfartøjer, der udøver eller er beregnet til at udøve fiskeriaktiviteter rettet mod fiskeressourcer i de i konventionen fastsatte områder.

Forordning (EU) nr. 1236/2010[2] opstiller de generelle regler og betingelser for Unionens anvendelse af den ordning, der er vedtaget af NEAFC. Forordningen fastlægger visse specifikke kontrolforanstaltninger til at overvåge fiskeriaktiviteter i det område, der er omfattet af konventionen om det fremtidige multilaterale samarbejde vedrørende fiskeriet i det nordøstlige Atlanterhav, og supplerer de kontrolforanstaltninger, der er omhandlet i Rådets forordning (EF) nr. 1224/2009 af 20. november 2009 om oprettelse af en EF-kontrolordning med henblik på at sikre overholdelse af reglerne i den fælles fiskeripolitik og i Rådets forordning (EF) nr. 1005/2008 af 29. september 2008 om en EF-ordning, der skal forebygge, afværge og standse ulovligt, urapporteret og ureguleret fiskeri.

Ved forordning (EU) nr. 1236/2010 blev Kommissionen tillagt beføjelser til at vedtage delegerede retsakter, for så vidt angår de nærmere regler om supplering af visse elementer (artikel 46, stk. 1) og ændring af en række bestemmelser i forordningen vedrørende visse ikke‑væsentlige elementer, for så vidt angår indarbejdelse i EU-retten af fremtidige ændringer til bestemmelserne i ordningen (artikel 51).

2. Retsgrundlag

Nærværende rapport er påkrævet, jf. artikel 47, stk. 1, i forordning (EU) nr. 1236/2010. I henhold til bestemmelsen tillægges Kommissionen beføjelser i en periode på 3 år fra den 1. januar 2011 og aflægger rapport vedrørende de delegerede beføjelser senest seks måneder inden udløbet af treårsperioden.

3. Udøvelse af delegerede beføjelser

Kommissionen har vedtaget to delegerede retsakter. En med hensyn til de nærmere regler om supplering af visse elementer omhandlet i forordning (EU) nr. 1236/2010 og en anden for så vidt angår indarbejdelse i EU-retten af visse ændringer til ordningens bestemmelser, som blev obligatoriske for EU. I begge tilfælde svarer udøvelsen af beføjelserne til behovet for at tilpasse EU‑reglerne til de ændringer, som NEAFC har vedtaget. Da NEAFC ikke har besluttet at vedtage andre beslutninger om at indføre ændringer, hvad angår elementerne i artikel 46 og 51, er det ikke nødvendigt for Kommissionen at gøre yderligere brug af sine beføjelser.

3.1. Delegeret retsakt om supplering af forordning (EU) nr. 1236/2010

Ifølge artikel 10 i forordning (EU) nr. 1236/2010 skal medlemsstaterne månedligt sende Kommissionen oplysninger om de mængder af fiskeressourcer, der er fanget i NEAFC's område af fartøjer, der fører deres flag. Listen over de fiskeressourcer, der skal indberettes, bør derfor fastlægges. NEAFC vedtog henstilling 2:2011 i november 2010 om fastlæggelse af listen over fiskeressourcer. Henstillingen er bindende for de kontraherende parter i NEAFC og dermed for EU.

I henhold til artikel 46, stk. 1, i forordning (EU) nr. 1236/2010 kan Kommissionen ved hjælp af delegerede retsakter vedtage den liste over fiskeressourcer, der er omhandlet i artikel 10, stk. 1. Ved Kommissionens delegerede forordning (EU) nr. 32/2012 af 14. november 2011 om supplering af Europa-Parlamentets og Rådets forordning (EU) nr. 1236/2010 blev listen over fiskeressourcer som vedtaget i NEAFC's henstilling fastlagt.

Ekspertgruppen vedrørende Fiskerikontrol blev hørt om udkastet til den delegerede forordning på dens møde den 13. september 2011. Den delegerede retsakt blev vedtaget den 14. november 2011 og meddelt Europa‑Parlamentet og Rådet. Hverken Europa‑Parlamentet eller Rådet gjorde indsigelser mod den delegerede retsakt inden for en frist på to måneder, jf. artikel 49, stk. 1, i forordning (EU) nr. 1236/2010. På udløbsdatoen for nævnte periode blev den delegerede retsakt offentliggjort i Den Europæiske Unions Tidende[3] og trådte i kraft den 24.1.2012.

3.2. Delegeret retsakt om ændring af forordning (EU) nr. 1236/2010

På årsmødet i november 2011 vedtog NEAFC henstilling 9:2012 om ændring af artikel 14 i ordningen om indgivelse af rapporter og meddelelser til NEAFC's sekretariat. Denne bestemmelse i ordningen var blevet indarbejdet i EU‑retten ved artikel 12 i forordning (EU) nr. 1236/2010.

I henhold til artikel 51, litra d), i forordning (EU) nr. 1236/2010 tillægges Kommissionen ved hjælp af delegerede retsakter beføjelser til at ændre bestemmelserne i forordningen vedrørende samarbejde og meddelelse af oplysninger til NEAFC's sekretariat, jf. artikel 12.

Ved Kommissionens delegerede forordning (EU) nr. 603/2012 af 30. april 2012 om ændring af Europa-Parlamentets og Rådets forordning (EU) nr. 1236/2010 blev ændringen af artikel 14 i ordningen indarbejdet i EU‑retten ved ændring af artikel 12 i forordning (EU) nr. 1236/2010.

Ekspertgruppen vedrørende Fiskerikontrol blev hørt om udkastet til den delegerede forordning på dens møde den 23. marts 2012. Den delegerede retsakt blev vedtaget den 30. april 2012 og meddelt Europa‑Parlamentet og Rådet. Hverken Europa‑Parlamentet eller Rådet gjorde indsigelser mod den delegerede retsakt inden for en periode på to måneder, jf. artikel 49, stk. 1, i forordning (EU) nr. 1236/2010. På udløbsdatoen for nævnte periode blev den delegerede retsakt offentliggjort i Den Europæiske Unions Tidende og trådte i kraft den 8.7.2012.

4. Konklusion

Kommissionen har anvendt sin delegerede beføjelser korrekt og anmoder Europa‑Parlamentet og Rådet om at anerkende nærværende rapport.

[1] Vedtaget af Rådet i afgørelse 81/608/EØF (EFT L 227 af 12.8.1981, s. 21).

[2] Europa-Parlamentets og Rådets forordning (EU) nr. 1236/2010 af 15. december 2010 om en kontrol- og håndhævelsesordning for det område, der er omfattet af konventionen om det fremtidige multilaterale samarbejde vedrørende fiskeriet i det nordøstlige Atlanterhav, og om ophævelse af Rådets forordning (EF) nr. 2791/1999 (EUT L 348 af 31.12.2010, s. 17).

[3] EUT L 13 af 17.1.2012, s. 1.